Ва ўстанову на работу я ўладкавалася ў 1998 годзе, і ў той жа год наш цэнтр паспяхова прайшоў атэстацыю. Пасля нас атэстоўвалі ў 2003 і 2008 гадах. Гэты перыяд мне запомніўся актыўным укараненнем сучасных педагагічных тэхналогій: ТРВЗ-РТУ (дагэтуль у цэнтры працуюць педагогі, якія першымі ў горадзе пачалі яе прымяняць), Марыі Мантэсоры, “Першы крок”, методыкі М.Зайцава. У 2000 годзе наш праект “Павышэнне якасці адукацыі дашкольнікаў шляхам укаранення інавацыйных тэхналогій” быў адзначаны грантам Мінгарвыканкама. Элементы названых тэхналогій педагогі цэнтра прымяняюць і сёння. Наша ўстанова заўсёды была сярод удзельнікаў педагагічных фестываляў і конкурсаў, з’яўлялася базавай пляцоўкай НІА па распрацоўцы рэкамендацый “Арганізацыя прадметна-развіццёвага асяроддзя груп дашкольнай установы”, “Тэматычнае планаванне адукацыйнага працэсу”, якімі цяпер карыстаюцца педагогі дашкольных устаноў.